पोखरा रंगशाला ४ महिनाभित्र 
तोकिएको समयमै काम सकिए अबको चार महिनाभित्र पोखरा रंगशालामा आधुनिक फुटबल रंगशाला ठडिएको हुनेछ । ठेक्का पाएको भारतको ग्रेट स्पोर्ट्स इन्फ्रा (जीएसआई) र नेपाली कम्पनी एमए कन्स्ट्रक्सनको ज्वाइन्ट भेन्चरलाई रंगशाला बनाउन आगामी असारसम्मको समयसीमा छ ।
लेखनाथ — तोकिएको समयमै काम सकिए अबको चार महिनाभित्र पोखरा रंगशालामा आधुनिक फुटबल रंगशाला ठडिएको हुनेछ । ठेक्का पाएको भारतको ग्रेट स्पोर्ट्स इन्फ्रा (जीएसआई) र नेपाली कम्पनी एमए कन्स्ट्रक्सनको ज्वाइन्ट भेन्चरलाई रंगशाला बनाउन आगामी असारसम्मको समयसीमा छ ।आइतबार युवा तथा खेलकुदमन्त्री जगतबहादुर विश्वकर्माले शिलान्यास गरे । उनले ठेकेदार कम्पनीलाई सम्झौता मितिभन्दा पर नपुग्ने गरी काम गर्न निर्देशन दिए । राष्ट्रिय खेलकुद परिषद् (राखेप) ले पुस १३ मा रंगशाला बनाउन सम्झौता गरेको थियो । सम्झौताअनुसार १ अर्ब २८ करोड रुपैयाँको लागतमा रंगशाला बन्नेछ । सम्झौतामा ६ महिनाभित्र निर्माण कार्य सक्ने उल्लेख भए पनि दुई महिना ढिलो गरी काम सुरु भएको हो । एक महिना भने ठेकेदार कम्पनीले सर्भेमा बिताएको थियो । २०१९ को डिसेम्बरमा नेपालमा हुने तय भएको दक्षिण एसियाली खेलकुद (साग) का लागि प्यारापिट तयार गर्नुपर्ने दबाब ठेकेदार कम्पनीलाई छ । राखेपको पूर्वनिर्णयअनुसार पोखरा रंगशालामा सागअन्तर्गत महिला फुटबल हुनेछ । पोखरामा बन्न लागेको रंगशाला १८ हजार ५ सय सिट क्षमताको हुनेछ । विश्वकर्माले यो नेपालकै ठूलो र आधुनिक रंगशाला बन्ने बताए । ‘अहिले पहिलो फेजमा त्यति दर्शक अट्ने बनाउन लागिएको हो,’ उनले भने, ‘दोस्रो फेजमा ३० हजार दर्शक अट्ने गरी पूर्वाधार तयार हुन्छ ।’ ‘ग्रान्डस्ट्यान्ड’ प्रविधिमा बन्ने रंगशालामा १ सय २ मिटर लम्बाइ र ६४ मिटर चौडाइको फुटबल मैदान रहनेछ । एथलेटिक्सका लागि सिन्थेटिक ट्र्याक हुनुपर्ने उल्लेख छ । ४ सय मिटरको आठ लेनको सिन्थेटिक ट्र्याक हुनुपर्नेछ । स्टिल मोडुलर प्रविधिको स्टेडियम नेपालमै पहिलो भएको दाबी कम्पनीले गरेको छ । सिन्थेटिक ट्र्याक जर्मनी र स्टिल स्ट्रक्चर भने फ्रान्सबाट आउनेछ । अन्तर्राष्ट्रिय मापदण्डको स्टेडियममा ट्र्याक एन्ड फिल्ड, शौचालय, खेलाडी आराम कक्ष, मिडिया कक्ष, स्टोर रुम, कन्फेरेन्स कक्ष, आधुनिक फ्लड लाइटसहित स्कोर बोर्ड, डिस्प्ले बोर्डसमेत हुनेछन् । रंगशालामा टेलिभिजनका ठूला स्क्रिनसमेत जडान गरिनेछ ।राखेपका सदस्य सचिव केशवकुमार विष्टले पोखराको रंगशाला नेपालकै नमुना र गुणस्तरीय बन्ने बताए । ‘यो प्रविधि युरोप र अन्य विकसित देशमा प्रयोग भएका छन्,’ उनले भने, ‘सबैभन्दा छिटो काम सकिने प्रविधि पनि हो ।’ राखेपले सञ्चालन खर्चबापत १२ करोड रुपैयाँ निकासा गरिसकेको छ । कम्पनीले काम गर्न कर्मचारीसमेत खटाइसकेको छ । 